Μετά από δέκα χρόνια η Ευρώπη θα μιλάει για την ΑΕΚ και την άνοιξη! Η Αούστρια την άγχωσε, αλλά η Ένωση πέρασε (0-0) και περισσότεροι από 2.000 Αεκτζήδες έστησαν πάρτι πρόκρισης στη Βιέννη.

Της άξιζε, το πάλεψε, το πέτυχε! Η επιστροφή της ΑΕΚ στη φάση ομίλων ευρωπαϊκών διοργανώσεων συνδυάστηκε με πρόκριση στους «32» του Europa League, αφού η ομάδα του Μανόλο Χιμένεθ πήρε αυτό που ήθελε στη Βιέννη (0-0 με την Αούστρια) και σφράγισε το εισιτήριο για την επόμενη φάση της διοργάνωσης, ούσα αήττητη στη φετινή της περιπέτεια στον θεσμό και έχοντας τελικό απολογισμό 8 βαθμούς, τρεις λιγότερους από τη Μίλαν που πήρε την πρώτη θέση.

Η ΑΕΚ είχε την καλύτερη ευκαιρία του αγώνα για να πάρει κάτι περισσότερο από το «Χ», με τον Αραούχο μόλις στο 16', πέρασε εύκολα όλο το πρώτο ημίχρονο της αναμέτρησης, όμως στο τέλος αγχώθηκε όταν η Αούστρια αύξησε μοιραία την πίεσή της κυνηγώντας τη νίκη, έστω και αν οι αυστριακοί έκαναν κι αυτοί από την πλευρά τους μόνο μια «πραγματική» ευκαιρία (με κεφαλιά εκτός περιοχής). Σε κάθε περίπτωση, όμως, στο τέλος αυτοί που πανηγύρισαν ήταν οι Κιτρινόμαυροι, που εξασφάλισαν την παρουσία τους στην Ευρώπη και μετά τα Χριστούγεννα...

Τεράστια ευκαιρία με Αραούχο!

Η πρώτη καλή στιγμή στο ματς ήταν για την ΑΕΚ στο 5', όταν ο Γαλανόπουλος έκλεψε τη μπάλα έξω από την περιοχή, αλλά παρότι είχε το πεδίο και τις προϋποθέσεις, το σουτ που έκανε ήταν άστοχο. Την ίδια τύχη είχε και ένα σουτ του Πρόκοπ δύο λεπτά αργότερα. Στο 16' η Ένωση έχασε πραγματικά τεράστια ευκαιρία για να ανοίξει το σκορ, όταν ο Λιβάγια πήρε τη μπάλα μέσα στην περιοχή και με ωραίο τρόπο έστρωσε στον Αραούχο, αυτός έκανε ένα κοντρόλ και φάτσα με τον Πεντς έκανε ένα πλασέ από την καρδιά της περιοχής που έστειλε τη μπάλα πάνω από το τέρμα!

Στα λεπτά που ακολούθησαν η Αούστρια κατάφερε να κρατήσει περισσότερο τη μπάλα, αλλά κυκλοφορώντας τη στη σέντρα και πίσω από αυτήν, με τους Κιτρινόμαυρους να κλείνουν καλά τους διαδρόμους. Ωστόσο, από το 25' και έπειτα οι Αυστριακοί κέρδιζαν σταδιακά μέτρα, όπως και κάποια στημένα. Από ένα τέτοιο -και συγκεκριμένα ένα φάουλ- προσπάθησε να απειλήσει και η ΑΕΚ στο 42', όμως η εκτέλεση του Χριστοδουλόπουλου έστειλε τη μπάλα άουτ, με τις δύο ομάδες να επιστρέφουν στα αποδυτήρια με το 0-0.

Πρώτη ευκαιρία από Αούστρια

Στα πρώτα λεπτά του δεύτερου μέρους ο ρυθμός του αγώνα παρέμεινε χαμηλός, με την ΑΕΚ ωστόσο να παίζει λίγο πιο ψηλά στο γήπεδο. Η πρώτη υποψία φάσεις ήταν στο 53' ένα πολύ κακό μακρινό σουτ του Αμπντουλαχί, που πέρασε πολλά μέτρα πάνω από το τέρμα του Τσιντώτα. Στο 60' ήταν η σειρά του Καντίρι να κάνει ένα μακρινό σουτ, αλλά ο Τσιντώτας μπλόκαρε εύκολα. Δύο λεπτά αργότερα σουτ από απόσταση δοκίμασε και ο Τατζουρί, στέλνοντας τη μπάλα έξω.

Στο 66' ήταν η πρώτη φορά που απείλησε η ΑΕΚ στο δεύτερο μέρος, όταν ο Αραούχο μπήκε στην περιοχή από αριστερά, δοκίμασε το διαγώνιο σουτ, αλλά ο Μοχάμεντ πρόλαβε να βάλει την κόντρα, στέλνοντας τη μπάλα κόρνερ. Στο 68' η Αούστρια από την πλευρά της είχε την πρώτη πραγματικά καλή ευκαιρία της στο ματς: ο Χολτσχάουζερ έκανε σέντρα, ο Τσιντώτας έδιωξε επικίνδυνα με γροθιές, ο Τατζούρι έκανε μια κεφαλιά εκτός περιοχής, όμως η μπάλα πέρασε δίπλα από το δοκάρι του πεσμένου στο έδαφος τερματοφύλακα της Ένωσης.

Άντεξε και πέρασε...

Στο 81', έπειτα από αντεπίθεση, ο Λιβάγια έκανε άνοιγμα μέσα στην περιοχή για τον Μπακασέτα, αυτός δοκίμασε το σουτ, αλλά η μπάλα κόντραρε και έφυγε κόρνερ. Η Ένωση κέρδισε άλλα δύο στα επόμενα λεπτά και σε αυτό το 87', μετά την εκτέλεση του Μπακασέτα, η πρώτη κεφαλιά κερδήθηκε, αλλά ο Τσιγκρίνσκι δεν κατάφερε να μπει στη φάση μπροστά στον Πεντς για να απειλήσει. Σε κάθε περίπτωση, όμως, η ΑΕΚ άντεξε μέχρι το τέλος κρατώντας στα χέρια της αυτό που είχε, δηλαδή, το 0-0 που της έδωσε το εισιτήριο για τους «32» του Europa League!

Οι συνθέσεις των δύο ομάδων:

Αούστρια Βιέννης (Τόρστεν Φίνκ): Πεντς, Μοχάμεντ, Τατζουρί-Σραντί (72' Βενούτο), Αμπντουλαχί, Φρισενμπίχλερ (77' Μονσάιν), Σερμπέστ, Πρόκοπ, Μπλάουενστάινερ, Σάλαμον (89' Σαρκάρια), Χολσχάουζερ, Φελίπε Πιρές.

ΑΕΚ (Μανόλο Χιμένεθ): Τσιντώτας, Μπακάκης, Βράνιες, Τσιγκρίνσκι, Γκάλο, Λόπες, Σιμόες, Γαλανόπουλος, Χριστοδουλόπουλος (64' Μπακασέτας), Λιβάγια (90' Κονέ), Αραούχο (73' Κλωναρίδης).

Τα πλάνα των προπονητών

Ο Τόρστεν Φινκ παρέταξε την Αούστρια με διάταξη 4-1-4-1. Στο τέρμα ήταν ο Πεντς, στην άμυνα οι Σάλαμον, Σερμπέστ, Μοχάμεντ, Μπλάουενστάινερ, μπροστά τους ο Χολτσχάουζερ, στην τετράδα της μεσαίας γραμμής οι Πιρές, Αμπντουλάχι, Προκόπ, Τατζουρί-Σραντί και στην επίθεση ο Φρισενμπίχλερ.

Ο Μανόλο Χιμένεθ, από την πλευρά του, παρέταξε την ΑΕΚ με διάταξη 3-5-2. Στο τέρμα ήταν ο Τσιντώτας, στα μετόπισθεν οι Βράνιες, Τσιγκρίνσκι, Μπακάκης, στα άκρα οι Γκάλο, Λόπες, στα αμυντικά χαφ οι Γαλανόπουλος, Σιμόες, μπροστά τους ο Λιβάγια και στην επίθεση οι Αραούχο, Χριστοδουλόπουλος.

Αυτοί έκριναν το ματς

Η αλήθεια είναι ότι δύσκολα μπορείς να βρεις ποδοσφαιριστή της ΑΕΚ που να υστέρησε. Όλοι τα έδωσαν όλα για την πρόκριση. Ενδεχομένως θα μπορούσαν να πάρουν έναν... πόντο παραπάνω οι Λιβάγια, Σιμόες, Χριστοδουλόπουλος.

Το ταμείο του αγώνα

Η ΑΕΚ ήταν αυτή που δημιούργησε την μεγαλύτερη ευκαιρία του αγώνα, δεν κατάφερε να την εκμεταλλευτεί, όμως είχε τη μαχητικότητα και το πάθος για να μην αφήσει την Αούστρια να πάρει από τα χέρια της την πρόκριση.

Ο έλεγχος των διαιτητών

Ο Άγγλος διαιτητής της αναμέτρησης Κρεγκ Πόουσον δεν αντιμετώπισε απολύτως κανένα πρόβλημα. Δεν είχε κάποια δύσκολη φάση και χωρίς πρόβλημα έκανε μια καλή διαιτησία.